คลังเร่งถกเอื้อลงทุน
คลังเร่งขจัดอุปสรรคทำธุรกิจ หวังเอกชนเชื่อมั่น ดันเรตติ้งไทยในเวทีเวิลด์แบงก์ขยับปีหน้า
6 ต.ค. 2558

คลังเร่งขจัดอุปสรรคทำธุรกิจ หวังเอกชนเชื่อมั่น ดันเรตติ้งไทยในเวทีเวิลด์แบงก์ขยับปีหน้า
นายสมชัย สัจจพงษ์ ปลัดกระทรวงการคลัง กล่าวภายหลังการประชุมระหว่างภาครัฐและเอกชน เพื่อติดตามความคืบหน้าการยกระดับการจัดอันดับความยาก-ง่ายในการประกอบธุรกิจ (Ease of Doing Business) ของธนาคารโลก ว่า การแก้ไขกฎระเบียบต่างๆ เพื่ออำนวยความสะดวกต่อการค้าและการลงทุนจะแล้วเสร็จภายในเดือน ธ.ค.นี้ เพื่อให้ทันการสำรวจความเห็นของสำนักงานกฎหมายบริษัทเอกชนต่างๆ ในเดือน ม.ค. 2559 ก่อนที่ธนาคารโลกจะจัดอันดับรอบใหม่ในเดือน เม.ย.-พ.ค. 2559 
ที่ประชุมซึ่งมี นายอภิศักดิ์ ตันติวรวงศ์ รมว.คลัง เป็นประธาน ได้ติดตามข้อเสนอของภาคเอกชนใน 6 ด้านหลัก ได้แก่ 1.การจัดตั้งธุรกิจ ยังมีปัญหาข้อบังคับการทำงานต่างๆ เช่น การขอใบอนุญาตค้าปลีก การต่ออายุเปลี่ยนกรรมการ 2.การขออนุญาตก่อสร้าง ยังมีปัญหาเรื่องใบอนุญาตก่อสร้าง ใบอนุญาต ร.ง.4 และการวิเคราะห์ผลกระทบสิ่งแวดล้อม 3.การชำระภาษี มีปัญหาเรื่องการยกเลิกการจัดเก็บภาษีสรรพสามิต ภาษีควบรวมกิจการ และภาษีอากรจากการปรับปรุงโครงสร้างหนี้ 4.การนำเข้า-ส่งออก มีปัญหาอัตราโทษความผิดกฎหมายศุลกากร พิกัดศุลกากร 5.การท่องเที่ยว และการทำวีซ่าหรือใบอนุญาตทำงานของชาวต่างชาติ 6.เรื่องอื่นๆ เช่น การคำนวณภาษีได้สิทธิบีโอไอ
ทั้งนี้ ในส่วนของกระทรวงการคลังเป็นการติดขัดในขั้นตอนทางกฎหมายกับ 3 หน่วยงาน คือ กรมศุลกากร กรมสรรพากร และกรมสรรพสามิต โดยเฉพาะประเด็นการปฏิบัติตามเอกสารราชการ ซึ่งมีขั้นตอนค่อนข้างยุ่งยาก นอกจากนี้ ยังต้องเร่งนโยบายการชำระเงินด้วยระบบอิเล็กทรอนิกส์ของ รมว.คลัง ให้แล้วเสร็จก่อนสิ้นปี
นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) กล่าวว่า หากยังมีการประชุมติดตามแก้ไขปัญหาต่อเนื่อง มั่นใจว่าการจัดอันดับการทำธุรกิจของไทยจะปรับตัวเพิ่มขึ้นแน่นอน